O comună din Alba își cunoaște deja viitorul primar. Este vorba despre comuna Ocoliș din județul Alba, unde există doar un singur candidat pentru funcția de primar.
Mai exact, doar primarul în funcție, Alin Jucan (PNL) a intrat în cursa pentru alegerile locale din acest an.
La recensământul din 2021, comuna Ocoliș număra în jur de 470 de locuitori.
Alin Jucan a explicat că a rămas singur în cursă și a spus că asta s-a întâmplat pentru că oamenii l-au apreciat pentru ce a făcut în ultimii ani, dar și pentru implicarea sa din timpul inundațiilor din 2021, când infrastructura din comună ”a fost distrusă în procent de 70%”.
”Aproape că am reconstruit comuna și oamenii au apreciat probabil modul în care am încercat să îi ajut” a spus Jucan.
De asemenea, el a spus că, în afară de PNL, doar ProRomânia a depus listă de candidați pentru consilul local. Pe lista respectivă sunt doar două persoane, soț și soție.
PSD nu a reușit să adune semnături, a spus el. ”S-au dus pe la uși, dar oamenii le-au spus că au deja primar” a adăugat Jucan.
El va deveni primar și se așteaptă să obțină minim 8 dintre cele 9 locuri în viitorul consiliu local.
Pentru a intra la redistribuirea pentru un loc de consilier, Pro România trebuie să obțină 5%, adică aproximativ 25 de voturi.
Urmăriți Alba24.ro și pe Google News
Dacă ți-a plăcut articolul: